A Bizottság határozata
(2003. december 23.)
az emberi fogyasztásra szánt halászati termékek behozatalára feljogosított harmadik országok jegyzékének megállapításáról szóló 97/296/EK határozatnak Guyana, Kenya, Szerbia és Montenegró, és Egyiptom tekintetében történő módosításáról
(az értesítés a C(2003) 5007. számú dokumentummal történt)
(EGT vonatkozású szöveg)
(2004/36/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes állati eredetű termékek, halászati termékek és élő kéthéjú kagylók tagállamokba történő behozatalára feljogosított harmadik országbeli létesítmények átmeneti időszakra szóló, ideiglenes jegyzékei összeállításának feltételeiről szóló, 1995. június 22-i 95/408/EK tanácsi határozatra [1], és különösen annak 2. cikke (2) és (3) bekezdésére,
mivel:
(1) Az emberi fogyasztásra szánt halászati termékek behozatalára feljogosított harmadik országok jegyzékének megállapításáról szóló, 1997. április 22-i 97/296/EK bizottsági határozat [2] felsorolja az emberi fogyasztásra szánt halászati termékek behozatalára feljogosított országokat és területeket. A határozat mellékletének I. része felsorolja a halászati termékek előállítására és forgalomba hozatalára vonatkozó egészségügyi feltételek megállapításáról szóló 1991. július 22-i 91/493/EGK tanácsi irányelv [3] alapján külön határozat hatálya alá tartozó országokat és területeket, és a melléklet II. része felsorolja a 95/408/EK határozat 2. cikkének (2) bekezdésében megállapított feltételeknek megfelelő országokat és területeket.
(2) A 2004/40/EK [4], a 2004/39/EK [5], 2004/37/EK [6], 2004/38/EK [7] bizottsági határozat megállapítja a Guyanából, Kenyából, Szerbia és Montenegróból, illetve Egyiptomból származó halászati termékekre vonatkozó egyedi behozatali feltételeket. Ezeket az országokat ezért fel kell venni a 97/296/EK határozat mellékletének I. részében szereplő jegyzékbe.
(3) A 97/296/EK határozatot ennek megfelelően módosítani kell.
(4) E határozatnak a Guyanából és Egyiptomból származó halászati termékek behozatala tekintetében a 2004/40/EK és a 2004/38/EK határozattal azonos napon kell hatályba lépnie.
(5) A Kenyából és Szerbia és Montenegróból származó halászati termékek behozatala tekintetében e határozatnak a 2004/39/EK és a 2004/37/EK határozattal azonos napon kell hatályba lépnie.
(6) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 97/296/EK határozat melléklete helyébe az e határozat melléklete lép.
2. cikk
Ezt a határozatot a Kenyából és Szerbia és Montenegróból származó halászati termékek behozatala tekintetében 2004. február 28-ától kell alkalmazni.
Ezt a határozatot a Guyanából és Egyiptomból származó halászati termékek behozatala tekintetében 2004. január 17-étől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2003. december 23-án.